Den nordjyske badmintonspiller Jan Ø. Jørgensen er en lille smule overraskende ude af Super Series-turneringen Korea Open. Copenhagen Masters-vinderen havde inden torsdagens ottendedelsfinale endnu ikke prøvet at tabe til russeren Vladimir Ivanov. Men efter nederlaget på 17-21, 20-22 ved han altså nu, hvordan det føles at tabe til verdens nummer 36. Dermed hviler de danske håb om succes i herresingle nu på Viktor Axelsens skuldre. Fynboen møder senere torsdag Wong Wing Ki fra Hong Kong. I herredouble blev det også til et farvel til Rasmus Bonde og Mads Conrad-Petersen, der tabte til det sjetteseedede sydkoreanske par. Til gengæld er Mathias Boe og Carsten Mogensen videre til kvartfinalen efter en sejr i to sæt over tyskerne Ingo Kindervater og Johannes Schöttler. /Ritzau

Opsummering:
Jan Ø. Jørgensen fra Aalborg er ude af Korea Open efter nederlag til russeren Vladimir Ivanov i to sæt. Boe og Mogensen havde dog ingen problemer.